Diari Oficial de la Generalitat Valenciana


Sumari del DOGV 3598, del 06-10-1999 (1999/8436)

ORDRE de 29 de setembre de 1999, de la Conselleria de Justícia i Administracions Públiques, per la qual es desplega el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/09/29/(1)/dof/vci/html**

### Dades del document

Número de DOGV
:   3598

Data del DOGV
:   06-10-1999

Secció del DOGV
:   I. DISPOSICIONS GENERALS

Número del document
:   1999/8436


Data del document
:   29-09-1999

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Conselleria Justícia i Administracions Públiques
    * legislació
    * reglament intern
    * administració regional
    * organització administrativa

ORDRE de 29 de setembre de 1999, de la Conselleria de Justícia i Administracions Públiques, per la qual es desplega el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques. [1999/M8436]
  
El Decret 91/1999, de 30 de juliol, del Govern Valencià, estructura la Conselleria de Justícia i Administracions Públiques i atribueix les competències als òrgans que la integren.
  
Correspon ara, d'acord amb l'article 71 de la Llei 5/1983, de 30 de desembre, de Govern Valencià, el desenrotllament orgànic de la conselleria al conseller, establint les funcions que han de desenrotllar els serveis que s'incardinen en els distints òrgans d'acord amb les competències que els han sigut atribuïdes.
  
En la present ordre s'ha optat per la tècnica d'imputar les funcions als serveis amb remissió als articles i apartats del Reglament Orgànic i Funcional, quan en la seua redacció estan perfectament diferenciades les competències. Quan aquestes apareixen globalment atribuïdes a l'òrgan, les funcions dels serveis s'han redactat d'una manera succinta.
  
En el desenrotllament dels serveis corresponents a la Direcció General per a la Modernització i Racionalització de l'Administració Pública, atenent el caràcter eminentment tècnic d'aquests, amb funcions necessàriament interrelacionades i distintes de les típicament administratives, ha paregut més convenient recórrer a un enunciat dels serveis que, d'altra banda, permetrà al titular de la direcció general i als responsables de les direccions d'àrea distribuir amb major flexibilitat funcions i tasques als distints serveis, per tal d'aconseguir una major eficàcia en l'execució dels objectius i programes de la direcció general.
  
Ha paregut convenient que atés el volum i la transcendència de les relacions de l'administració amb les organitzacions sindicals en matèria de funció pública, l'actual Servei de Règim Jurídic i Relacions Sindicals de la Direcció General de Funció Pública, es configure com a Servei de Relacions Sindicals, exclusivament; per la qual cosa les funcions de caràcter jurídic passen al Servei Jurídic de la conselleria, a què han de correspondre, tant per determinació de les competències de caràcter horitzontal atribuïdes pel Decret 91/1999, de 30 de juliol, a la Secretaria General, pel que fa a totes les unitats de la conselleria, com per raons d'homogeneïtat i eficàcia, sense perjuí de l'especial atenció que dit servei ha de prestar a la Direcció General de la Funció Pública, tenint en compte les seues específiques necessitats.
  
Finalment, s`han emés els informes previstos en l`article 71 de la Llei 5/1983, de 30 de desembre, de Govern Valencià, en relació amb l'article 14 a) del Decret 91/1999, de 30 de juliol, del Govern Valencià pel qual s'aprova el Reglament Orgànic i Funcional de la Conselleria de Justícia i Administracions Públiques.
  
Per això, i en ús de les facultats que m'atribuïxen el Decret 91/1999, de 30 de juliol, del Govern Valencià i els articles 35.e) i 71 de la Llei 5/1983, de 30 de desembre, de Govern Valencià,
  
ORDENE
  
Article 1. Del conseller
  
Gabinet del conseller. Com a òrgan de suport directe i assistència immediata al conseller.
  
Article 2. De la Secretaria General
  
La Secretaria General s'estructura en les següents unitats:
  
1. Secretaria General Administrativa.
  
2. Servei Jurídic.
  
3. Gabinet Tècnic.
  
4. Servei d'Entitats Jurídiques
  
1. Depenen de la Secretaria General Administrativa els següents serveis, que desenrotllen les funciones derivades de les competències atribuïdes a la Secretaria General, per l'article 8 del Reglament Orgànic i Funcional, segons els següents apartats:
  
- Oficina de Gestió Pressupostària, les previstes en els apartats c) d), f) i m).
  
- Servei de Gestió Administrativa, les previstes en els apartats a), b) i e).
  
2. Servei Jurídic que desenrotlla les funcions derivades de les competències atribuïdes a la Secretaria General per l'article 8 del Reglament Orgànic i Funcional, en els apartats, i), j), i n).
  
3. Gabinet Tècnic, que té encomanat l'assistència i l'assessorament tècnic de caràcter general i especialment al conseller.
  
4. Servei d'Entitats Jurídiques que desenrotlla les funcions derivades de les competències atribuïdes a la Secretaria General per l'article 8 del Reglament Orgànic i Funcional, en l'apartat o).
  
Article 3. De la Direcció General de Justícia
  
La Direcció General de Justícia, per al desenrotllament de les funcions derivades de les competències atribuïdes per l'article 11 del Reglament Orgànic i Funcional, s'estructura en els següents serveis, dependents de l'Àrea de Justícia:
  
1. Servei de Gestió de Recursos Materials, que desenrotlla les funcions de la gestió encaminada a la provisió dels recursos materials necessaris per a l'adequat funcionament de l'administració de justícia.
  
2. Servei de Recursos Humans, que té al seu càrrec la gestió econòmica i administrativa dels assumptes relatius al personal tant laboral com funcionari al servei de l'administració de justícia, en els termes de la legislació aplicable.
  
3. Servei de Relacions amb l'Administració de Justícia, les funcions del qual són:
  
- Gestió de les indemnitzacions derivades de l'assistència jurídica en el torn d'ofici i l'assistència lletrada al detingut.
  
- Gestió dels convenis i acords de cooperació subscrits per la Generalitat Valenciana en matèria de justícia, així com els plans de formació del personal propi i del que siga procedent atendre, en virtut de conveni o acord.
  
Depenen d'aquest servei les oficines d'ajuda a les víctimes del delicte.
  
4. Servei d'Infraestructures Judicials, que desenrotlla les funcions corresponents a la redacció i supervisió, si fa el cas, dels projectes tècnics d'execució d'obres i instal·lacions dels edificis judicials, així com l'emissió d'informes tècnics.
  
Article 4. De la Direcció General d'Interior
  
La Direcció General d'Interior, per al desenrotllament de les funcions derivades de les competències atribuïdes per l'article 12 del Reglament Orgànic i Funcional, s'estructura en els següents serveis:
  
1. Dependents de l'Àrea del Servei d'Emergències de la Generalitat:
  
- Servei de Planificació. Elabora i actualitza els plans de protecció civil. Informa i assessora en matèria de prevenció de riscos en l'àmbit de la Comunitat Valenciana, i en concret sobre els plans i projectes d'obres públiques i infraestructures que afecten l'ordenació del territori.
  
- Servei de Coordinació d'Emergències. Garantix la urgent intervenció dels serveis davant de situacions d'emergència a través del centre de coordinació, especialment a través del telèfon 9.6.8 d'emergències, i organitza i vigila el desentrollament territorial del Servei d'Emergències de la Generalitat en la Comunitat Valenciana.
  
2. Dependents de l'Àrea d'Interior:
  
- Servei d'Espectacles i Establiments Públics. Li correspon la gestió de les funcions que corresponen a la conselleria en matèria de policia d'espectacles, establiments públics i activitats recreatives.
  
- Institut Valencià de Seguretat Pública. Té atribuïdes les funcions de formació professional de policies locals i bombers, així com la participació en els processos de selecció i promoció de les distintes escales als cossos de policia. Organitza cursos de formació per a personal de protecció civil, tant professional com voluntari.
  
3. La Unitat del Cos Nacional de Policia
  
Article 5. De la Direcció General de Funció Pública
  
1. De l'Àrea de Funció Pública, depenen els següents serveis, que desenrotllen les funcions derivades de les competències atribuïdes a la Direcció General de Funció Pública per l'article 14 del Reglament Orgànic i Funcional, segons els següents apartats:
  
- Servei de Classificació i Registre, les previstes en els apartats a), b), g) i h) .
  
- Servei de Selecció i Provisió, les previstes en els apartats d) i e).
  
- Servei de Gestió de Personal, les previstes en l'apartat c).
  
- Servei de Relacions Sindicals, les previstes en l'apartat f).
  
- Servei de Prevenció de Riscos Laborals del Sector de l'administració Pública, la prevista en l'apartat k) pel que fa a la protecció de la seguretat i la salut del personal al servei de la Generalitat Valenciana.
  
2. De l'Àrea de l'Institut Valencià d'Administració Pública depenen els següents serveis, que desenrotllen les funcions derivades de les competències de la Direcció General de Funció Pública, de l'article 14 del Reglament Orgànic i Funcional, segons els següents apartats:
  
- Servei d'Estudis, les previstes en els apartats i) i j).
  
- Servei de Formació, les previstes en els apartats k), excepte les que corresponen al Servei de Prevenció de Riscos Laborals, l) i m).
  
Article 6. De la Direcció General per a la Modernització i Racionalització de l'Administració Pública
  
La Direcció General per a la Modernització i Racionalització de l'Administració Pública, que desenrotlla les funcions derivades de les competències previstes en l'article 16 del Reglament Orgànic i Funcional, i aquelles altres, tret de les referides a matèria de personal, atribuïdes a la Subsecretaria per a la Modernització de les Administracions Públiques i a l'anterior Direcció General per a la Racionalització del Sector Públic en la resta de disposicions normatives, igualment, les referències al conseller d'Economia, Hisenda i Administració Pública, s'entendran fetes al conseller de Justícia i Administracions Públiques.
  
La Direcció General per a la Modernització i Racionalització de l'Administració Pública s'estructura de la manera següent:
  
1. Dependents de l'Àrea d'Organització i Sistemes de Comunicació:
  
- Servei d'Organització i Tècniques de Gestió.
  
- Servei de Sistemes i Telecomunicacions.
  
- Servei de Projectes Informàtics.
  
- Servei Tècnic de Radiodifusió i Televisió.
  
- Servei d'Informàtica Departamental.
  
2. Àrea d'Infocentre
  
3. Dependents de l'Àrea d'Atenció al Ciutadà
  
- Servei de Coordinació de Punts Prop.
  
- Servei de Qualitat Total dels Serveis Públics.
  
4. Dependents de l'Àrea de Racionalització del Sector Públic Instrumental dependent de la Generalitat Valenciana:
  
- Servei de Coordinació del Sector Públic Instrumental
  
- Servei d'Anàlisi i Projectes
  
Article 7. De la Direcció General d'Administració Territorial
  
L'Àrea d'Administració Local, per al desenrotllament de les funcions derivades de les competències atribuïdes a la Direcció General d'Administració Territorial per l'article 18 del Reglament Orgànic i Funcional, s'estructura en els següents serveis :
  
- Servei d'Assessorament Municipal i Gestió d'Habilitats Nacionals. Dóna assessorament jurídic a les entitats locals com a suport a la seua gestió, mitjançant l'elaboració d'informes, estudis, dictàmens, circulars, publicacions o qualsevol altra fórmula d'assistència i col·laboració . Gestiona les competències en matèria de funcionaris d'administració local amb habilitació nacional (provisió temporal, classificació de llocs, valoració dels mèrits de determinació autonòmica en els concursos per a la provisió definitiva). Igualment, gestiona, en coordinació amb l'INAP, els processos selectius per a la provisió de llocs de treball reservats a habilitats nacionals a la Comunitat Valenciana. Designa el representant de la Generalitat Valenciana en els tribunals que, per a la selecció i provisó de llocs de treball, convoque cada entitat local.
  
- Servei de Règim Local. Elabora les propostes de resolució dels expedients en matèria d'administració local, especialment els relatius al règim jurídic, personal, organització, béns i serveis de les entitats locals. Estudia i, si fa el cas, proposa la impugnació de les actes i els acords que les entitats locals han de remetre a la Generalitat Valenciana. Tramita les declaracions d'ocupació urgent, en els procediments d'expropiació forçosa aprovats per les corporacions locals de la Comunitat Valenciana. Gestiona la base de dades CIVIS i el Registre de les Entitats Locals. Tramita els expedients d'heràldica i vexil·lologia i assisteix en les funcions al Consell Tècnic de Heràldica i Vexil·lologia. Gestiona els procediments relatius a l'alteració de la denominació dels municipis.
  
Article 8. De les direccions territorials
  
Davant cada direcció territorial, en cada una de les capitals de les províncies d'Alacant, Castelló i València, els directors territorials desenrotllaran les funcions derivades de les competències previstes en l'article 22 del Reglament Orgànic i Funcional de la conselleria.
  
DISPOSICIÓ DEROGATÒRIA
  
Queden derogades quantes disposicions d'igual o inferior rang s'oposen a la present ordre.
  
DISPOSICIÓ FINAL
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 29 de setembre de 1999
  
El conseller de Justícia i Administracions Públiques,


Còpia Permalink ELI